Kamera werk nog ná 2 jaar in see | Netwerk24
Kamera werk nog ná 2 jaar in see
30 Maart 2018 16:01
'n Kamera wat meer as twee jaar gelede in die see geval en weggeraak het, is op pad terug na sy eienaar.
Die kamera, byna heeltemal toegegroei met mossels, het op 'n strand in Taiwan uitgespoel – maar danksy die waterdigte kassie waarin dit was, is dit steeds in 'n werkende toestand, berig die BBC.
'n Groep skoolkinders het die kamera gevind.
'n Klip met 'n venster? Nee, 'n kamera wat ná meer as twee jaar onder water steeds werk. Foto: Park Lee
Om die eienaar daarvan op te spoor, het hul onderwyser die foto's wat op die kamera was, op Facebook geplaas.
Binne net een dag is die eienaar opgespoor.
"Ek kon dit nie glo nie," het Serina Tsubakihara, die eienaar van die kamera, aan die BBC gesê.
Sy sê sy was baie verbaas toe haar vriende die Facebook-foto's aan haar gestuur het.
Dié Japannese universiteitstudent was in September 2015 op vakansie op die eiland Ishigaki, Okinawa, sowat 250 km oos van Taiwan, toe sy die kamera laat val het.
"Ek het geskubaduik en het die kamera verloor toe een van my vriende se suurstof opgeraak het en dié my hulp nodig gehad het."
Dié foto is op Facebook versprei om die eienaar van die kamera wat dit geneem het, op te spoor. Foto: Serina Tsubakihara
Toe die kamera uit haar hande geval het, het Tsubakihara aanvaar dat sy dit nooit weer gaan terugkry nie.
'n 11-jarige skoolkind het uiteindelik op die kamera afgekom. Dit het egter meer soos 'n klip gelyk, omdat dit byna heeltemal bedek was met eendmossels en skulpe.
"Nie 'n druppel water het by die kassie ingekom nie en dit het op die oog af gelyk of dit in 'n goeie toestand is," het Park Lee, die onderwyser, gesê.
"Nog meer indrukwekkend is dat die kamera se battery steeds gelaai was."
Tsubakihara beplan om in Junie na Taiwan te reis om die onderwyseres en skoolkinders te bedank wat haar verlore kamera gevind het.